ລາວ-ການາດາ ຫາລືການຮ່ວມມືແລກປ່ຽນນັກສຶກສາ-ຄູວິຊາຊີບ
ສປປ ລາວ ແລະ ການາດາ ໄດ້ມີການປຶກສາຫາລືການຮ່ວມມືຫຼາຍດ້ານໃນອະນາຄົດ ເປັນຕົ້ນການຮ່ວມມືລະຫວ່າງວິທະຍາໄລເຕັກນິກວິຊາຊີບຂອງສປປ ລາວ ແລະ ວິທະຍາໄລ ຊຸມຊົນໂນວາສະໂກເຕຍ ປະເທດການາດາ ໃນການວຽກງານທີ່ພົວພັນກັບວຽກເຕັກນິກວິຊາຊີບຂອງລາວ ໂດຍຈະລົງເລິກກ່ຽວກັບການແລກປ່ຽນນັກສຶກສາ ແລະ ຄູ-ອາຈານ ລະຫວ່າງ 2 ຝ່າຍ.
ເມື່ອວັນທີ 31 ມັງກອນ ຜ່ານມາ ທີ່ກະຊວງສຶກສາທິການ ແລະ ກິລາ, ທ່ານ ຮສ.ປອ ກອງສີ ແສງມະນີ ຮອງລັດຖະມົນຕີ ກະຊວງສຶກສາທິການ ແລະ ກິລາ ໄດ້ໃຫ້ກຽດຕ້ອນຮັບການເຂົ້າຢ້ຽມຄຳນັບຂອງ ທ່ານ ນາງ ແຄັດເທີລຽນ ຜູ້ອຳນວຍການວິທະຍາໄລຊຸມຊົນໂນວາສະໂກເຕຍ ປະເທດການາດາ ພ້ອມດ້ວຍຄະນະ, ໂດຍມີບັນດາຫົວໜ້າ-ຮອງຫົວໜ້າກົມ ແລະ ພາກສ່ວນທີ່ກ່ຽວຂ້ອງທັງ 2 ຝ່າຍເຂົ້າຮ່ວມ.
ສຳລັບການເຂົ້າຢ້ຽມພົບປະໃນຄັ້ງນີ້ ກໍ່ເພື່ອເປັນການປຶກສາຫາລືການຮ່ວມມືກັນໃນຫຼາຍດ້ານ ໂດຍສະເພາະແມ່ນວຽກງານທີ່ພົວພັນກັບວຽກເຕັກນິກ ແລະ ວິຊາຊີບຂອງສປປ ລາວ, ເຊິ່ງຈະໄດ້ຮ່ວມມືກັນທາງດ້ານການແລກປ່ຽນນັກສຶກສາ, ຄູ-ອາຈານ ລະຫວ່າງວິທະຍາໄລເຕັກນິກວິຊາຊີບຂອງລາວ ແລະ ວິທະຍາວິທະຍາໄລຊຸມຊົນໂນວາ ສະໂກເຕຍ ປະເທດແຄນາດາ ໃນໄລຍະເວລາພັກຮຽນ. ນອກຈາກນັ້ນ, ຍັງຈະໄດ້ຮ່ວມມືກັນທາງດ້ານເຕັກນິກ, ການຮຽນພາສາທາງດ້ານການທ່ອງທ່ຽວ, ຮຽນຮູ້ວັດທະນະທຳ, ການບໍລິຫານທຸລະກິດດ້ານການປະກອບການຕ່າງໆ ໂດຍການສື່ສານທາງດ້ານພາສາ, ພັດທະນາຜູ້ປະກອບການໃນເວລາພັກຮຽນ, ແລກປ່ຽນວັດທະນະທໍາລະຫວ່າງປະເທດ, ແລກປ່ຽນເອກະສານ, ພະລັງງານທົບແທນໃນການໃຊ້ແສງຕາເວັນ, ໂຄງການນໍ້າ, ການທັດສະນະສຶກສາເລື່ອງການທ່ອງທ່ຽວ ແລະ ກິດຈະກຳສັງຄົມອື່ນໆ.
ໂດຍ: ສາຍນໍ້າເຢັນ